*Projekts*

**Informatīvais ziņojums**

**„Par Ministru kabineta rīkojuma „Par uzņemšanu Latvijas pilsonībā naturalizācijas kārtībā” publicēšanu”**

Tieslietu ministrijā 2014.gada 8.maijā saņemta Ministru prezidentes 2014.gada 8.maija rezolūcija Nr.20/A-1155, kurā lūgts izvērtēt personas iesniegumā minēto saistībā ar Ministru kabineta rīkojuma „Par uzņemšanu Latvijas pilsonībā naturalizācijas kārtībā”, kurā tiek norādīts arī personas kods, publicēšanu Ministru kabineta mājaslapā (turpmāk – www.mk.gov.lv) un oficiālajā izdevumā „Latvijas Vēstnesis” (turpmāk – oficiālais izdevums) un divu nedēļu laikā piedāvāt izskatīšanai Ministru kabinetā iespējamos situācijas risinājumus.

Tieslietu ministrija ir izvērtējusi Ministru kabineta rīkojuma „Par uzņemšanu Latvijas pilsonībā naturalizācijas kārtībā” (turpmāk – Ministru kabineta rīkojums), kurā tiek norādīts personas vārds, uzvārds un personas kods, publicēšanu www.mk.gov.lv un oficiālajā izdevumā un sniedz šādu informāciju.

Saskaņā ar Fizisko personu datu aizsardzības likuma (turpmāk – FPDAL) 2.panta 3.punktu personas dati (turpmāk – dati) ir jebkāda informācija, kas attiecas uz identificētu vai identificējamu fizisko personu. Savukārt atbilstoši FPDAL 2.panta 4.punktam datu apstrāde ir jebkuras ar personas datiem veiktas darbības, ieskaitot datu vākšanu, reģistrēšanu, ievadīšanu, glabāšanu, sakārtošanu, pārveidošanu, izmantošanu, nodošanu, pārraidīšanu un izpaušanu, bloķēšanu vai dzēšanu.

Ņemot vērā minēto, personas vārda, uzvārda un personas koda publicēšana www.mk.gov.lv un oficiālajā izdevumā ir uzskatāma par datu apstrādi FPDAL izpratnē.

Papildus tam FPDAL 7.panta 3. 5., un 6.punkts un 13.1panta 2.punkts noteic, ka datu, t. sk. personas vārda, uzvārda un personas koda, apstrāde ir atļauta, ja datu apstrāde ir nepieciešama pārzinim likumā noteikto pienākumu veikšanai, datu apstrāde nepieciešama, lai nodrošinātu sabiedrības interešu ievērošanu vai realizētu publiskās varas uzdevumus, datu apstrāde ir nepieciešama, lai, ievērojot datu subjekta pamattiesības un brīvības, realizētu pārziņa vai tās trešās personas likumiskās intereses, kurai personas dati atklāti, ka arī identifikācijas kodu apstrāde izriet no personas datu apstrādes mērķa.

Saskaņā ar Pilsonības likuma 17.panta piekto daļu lēmumu par uzņemšanu pilsonībā pieņem Ministru kabinets. Līdz ar to Ministru kabinets ir deleģēts izdot Ministru kabineta rīkojumu par pilsonības piešķiršanu naturalizācijas kārtībā. Atbilstoši Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 2.5.apakšpunktam Ministru kabinets savas kompetences ietvaros izskata Ministru kabineta rīkojumus.

Ņemot vērā minēto, secināms, ka datu apstrāde Ministru kabineta rīkojumā nav paredzēta likumā, bet vienlaikus jāvērtē, vai tā ir nepieciešama, lai realizētu pārziņa likumiskās intereses, kā arī, vai tā ir nepieciešama, lai nodrošinātu sabiedrības interešu ievērošanu vai realizētu publiskās varas uzdevumus.

Lai izvērtētu personas datu apstrādes atbilstību FPDAL, ir nepieciešams izvērtēt Ministru kabineta rīkojuma publicēšanas nepieciešamību [www.mk.gov.lv](http://www.mk.gov.lv) (mērķi) un jautājumu par Ministru kabineta rīkojumā ietverto ziņu apjomu, proti, par personas vārda, uzvārda un personas koda apstrādi, publicējot Ministru kabineta rīkojumu [www.mk.gov.lv](http://www.mk.gov.lv) un oficiālajā izdevumā, lai sasniegtu publicēšanas mērķi.

Attiecībā uz personas koda apstrādi, jāvērš uzmanība, ka personas kods ir personas dati, kas satur personas dzimšanas datumu un ir personas identifikācijas līdzeklis Latvijas Republikā. Līdz ar to uz personas koda apstrādi ir attiecināmas FPDAL noteiktās prasības par tiesisko pamatu (FPDAL 7.pants) un datu (personas koda) apstrādes mērķi (FPDAL 13.1pants).

Papildus minētajam jebkurai datu apstrādei ir jāatbilst FPDAL 10.pantam, kas noteic vienu no datu apstrādes pamatprincipiem – datu apstrādi var veikt tikai atbilstoši paredzētajam mērķim un tam nepieciešamajā apjomā. Proti, plānojot konkrētu datu apstrādi, ir jākonstatē un jānosaka mērķis, kāpēc datu apstrāde ir nepieciešama, kā arī jāizvērtē, vai izvirzītais mērķis ir sasniedzams citādākā veidā, proti, veidā, kas pēc iespējas mazāk aizskar personas cilvēktiesības.

Tieslietu ministrijas skatījumā esošā prakse publicēt Ministru kabineta rīkojumu par naturalizējamām personām neatbilst Latvijas Republikas Satversmes (turpmāk – Satversme) 96.pantā noteiktajām personu tiesībām uz privāto dzīvi, t.sk. personas datu aizsardzību, jo personas vārds, uzvārds un personas kods identificē fizisku personu, kā arī fakts, ka persona ir ieguvusi Latvijas Republikas pilsonību, ir personas dati.

Satversmes tiesa, skaidrojot Satversmes 96.pantā garantētās tiesības uz privāto dzīvi, vairākkārtīgi ir norādījusi, ka šīs tiesības skar dažādus aspektus. Tās aizsargā indivīda fizisko un garīgo integritāti, godu un cieņu, vārdu, identitāti un personas datus. Tiesības uz privāto dzīvi nozīmē, ka indivīdam ir tiesības uz savu privāto telpu, tiesības dzīvot pēc sava prāta, saskaņā ar savu būtību un vēlmēm attīstīt un pilnveidot savu personību, iespējami minimāli ciešot no valsts vai citu personu iejaukšanās *(sk., piemēram, Satversmes tiesas 2010.gada 27.decembra sprieduma lietā Nr.2010-38-01 7.punktu; 2005.gada 26.janvāra sprieduma lietā Nr.2004–17–01 10.punktu)*.

Tiesības uz privāto dzīvi var ierobežot, bet šiem ierobežojumiem ir jāatbilst noteiktiem kritērijiem. Saskaņā ar Satversmes 116.pantu personas tiesības uz privāto dzīvi var ierobežot, ja ierobežojums ir likumā paredzēts un ja tā mērķis ir aizsargāt citu cilvēku tiesības, demokrātiskas valsts iekārtu, sabiedrības drošību un tikumību. Satversmes tiesa *(2003.gada 5.jūnija spriedums lietā Nr.2003-02-0106, 2003.gada 29.oktobra spriedums lietā Nr.2003-05-01, 1999.gada 6.jūlija sprieduma lietā Nr.04-02(99) u.c.)* un Latvijas Republikas Augstākā tiesa *(2011.gada 12.janvāra lēmums lietā Nr.SKA–221/2011, 2010.gada 1.jūlija spriedums lietā Nr.SKA–347/2010, 2007.gada 8.jūnija spriedums lietā Nr.SKA-194/2007 u.c.)* norāda, ka, izvērtējot indivīda tiesību ierobežojumu pieļaujamību, jāvērtē, vai ierobežojums ir paredzēts likumā, tas ir vērsts uz leģitīma mērķa sasniegšanu un ir nepieciešams demokrātiskā sabiedrībā, pārbaudot, vai ierobežojumi ir sociāli nepieciešami un samērīgi.

Līdz ar to saskaņā ar Satversmes 116.pantu neatkarīgi no tā, ka ārējos normatīvajos aktos ir paredzētas tiesības Ministru kabinetam izdot Ministru kabineta rīkojumu, būtiski ir nodrošināt, lai šā rīkojuma publicēšanai būtu leģitīms mērķis un tā būtu nepieciešama demokrātiskā sabiedrībā – sociāli nepieciešama un samērīga.

Tieslietu ministrija vērš uzmanību, ka Ministru kabineta rīkojuma publicēšanai varētu būt divi mērķi:

1. informēt naturalizējamo personu par pieņemto lēmumu;
2. informēt sabiedrību par Ministru kabineta lēmumu.

Pirmā mērķa sasniegšanai Ministru kabineta rīkojuma publicēšana nav nepieciešama, jo naturalizējamo personu Pilsonības un migrācijas lietu pārvalde informē individuāli, proti, nosūtot informāciju par Ministru kabineta rīkojumu un personas statusa maiņu Latvijas pilsonības pretendenta deklarētajā dzīvesvietā vai nosūtot minēto informāciju elektroniski uz personas naturalizācijas iesniegumā norādīto e-pasta adresi, ja persona naturalizācijas iesniegumā ir norādījusi, ka informāciju par tās naturalizācijas iesnieguma izskatīšanas gaitu vēlas saņemt elektroniski Papildus tam jāvērš uzmanība, ka Ministru kabineta 2013.gada 12.novembra noteikumu Nr.1315 „Kārtība, kādā personas svinīgā ceremonijā dod un paraksta solījumu par uzticību Latvijas Republikai” 3.punkts noteic, ka Pilsonības un migrācijas lietu pārvalde uzaicina personu uz ceremoniju mēneša laikā pēc tam, kad konstatēts, ka nepastāv šķēršļi tās uzņemšanai Latvijas pilsonībā naturalizācijas kārtībā. Atbilstoši minēto Ministru kabineta noteikumu 13.punktam pēc solījuma došanas un tā parakstīšanas Pilsonības un migrācijas lietu pārvaldes amatpersona informē personu par turpmāko naturalizācijas procesa virzību.

Ņemot vērā minēto, secināms, ka persona tiek informēta gan par naturalizācijas procesa virzību, gan par personas statusa maiņu personas deklarētajā dzīvesvietas adresē vai nosūtot informāciju uz personas norādīto e-pastu, gan piedaloties svinīgajā ceremonijā.

Paziņošanas likuma 11.panta pirmā daļa noteic, ka dokumentu publiski paziņo, ja:

1) tas ir lietderīgi resursu izlietojuma vai steidzamības dēļ un dokuments skar individuāli nenoteiktu adresātu loku;

2) adresāta dzīvesvieta nav deklarēta, atrašanās vieta nav zināma un nav iespējams dokumentu paziņot adresāta pilnvarotajam pārstāvim;

3) ārējā normatīvajā aktā noteiktajos gadījumos.

Ņemot vērā minēto, Ministru kabineta rīkojuma publiska paziņošana neatbilst publiskas paziņošanas principiem un līdz ar to tā nav nepieciešama.

Vērtējot otro publicēšanas mērķi (informēt sabiedrību par Ministru kabineta lēmumu), konstatējama divu interešu sadursme: no vienas puses – sabiedrības tiesības iegūt informāciju (zināt, kādi lēmumi Ministru kabinetā tiek pieņemti), bet no otras puses – naturalizējamās personas tiesības uz privātās dzīves aizsardzību.

Līdz ar to ir izvērtējams sabiedrības ieguvums zināt par naturalizācijas faktu kā tādu (piem., vai konkrētajā laika periodā ir iegūta Latvijas pilsonība naturalizācijas kārtībā, personu skaits, kuras ir ieguvušas Latvijas pilsonību naturalizācijas kārtībā) un zināt par konkrētām personām, kuras iegūst Latvijas pilsonību naturalizācijas kārtībā, un personas tiesības uz savu personas datu aizsardzību.

Vērtējot Ministru kabineta rīkojuma publicēšanu atbilstoši datu aizsardzības prasībām, ir jāņem vērā, ka personas kods, atšķirībā no citiem personas datiem (piemēram, vārda, uzvārda, dzīvesvietas, amata, darba vietas), ir nemainīgs. Savukārt kā viens no personas identificējošiem līdzekļiem ir arī personas vārds un uzvārds. Līdz ar to personas vārda, uzvārda un personas koda zināšana ļauj nekļūdīgi identificēt konkrētu personu. Savukārt Ministru kabineta rīkojuma publicēšana šobrīd informē sabiedrību, ka attiecībā uz konkrētu personu ir pieņemts Ministru kabineta lēmums. Līdz ar to, vērtējot publicitātes nodrošināšanas un sabiedrības informēšanas mērķi, ir nepieciešams vērtēt, vai personas vārda, uzvārda un personas koda apstrāde (publicēšana) Ministru kabineta rīkojumā ir nepieciešama, pamatota un samērīga. Vēršam uzmanību, ka sabiedrība, pamatojoties tikai uz Ministru kabineta rīkojumā esošo informāciju, nevarēs identificēt personas, kuras ir ieguvušas Latvijas pilsonību naturalizācijas kārtībā.

Papildus tam jāņem vērā apstākli, ka publicēto informāciju trešās personas var izmantot prettiesiskiem mērķiem, piem., personas identitātes zādzībai, tādējādi radot kaitējumu un zaudējumu personai, kuras personas dati ir publiskoti Ministru kabineta rīkojumā.

Jāvērš uzmanība, ka sabiedrība netiek informēta par Latvijas pilsoņu rašanos, piem., dzimstot vai iegūstot Latvijas pilsonību repatriācijas ceļā. Līdz ar to sabiedrības informēšana par konkrētu personu naturalizāciju ir nesamērīga attiecībā pret personu tiesībām uz privātās dzīves neaizskaramību.

Ņemot vērā minēto, Tieslietu ministrija uzskata, ka Ministru kabineta rīkojuma publicēšana www.mk.gov.lv neatbilst Satversmes 96.pantam un personas datu aizsardzības prasībām, kas noteiktas Fizisko personu datu aizsardzības likumā, ar ko tiek ieviesta Eiropas Parlamenta un Padomes 1995.gada 24.oktobra direktīva 95/46/EK par personu aizsardzību attiecībā uz personas datu apstrādi un šādu datu brīvu apriti.

Savukārt attiecībā uz Ministru kabineta rīkojumu publicēšanu oficiālajā izdevumā informējam, ka oficiālās publikācijas mērķis saskaņā ar Oficiālo publikāciju un tiesiskās informācijas likuma (turpmāk – OPTIL) 1.pantu ir nodrošināt privātpersonu tiesības būt informētām par savām tiesībām un pienākumiem, reglamentējot tām saistošo tiesību aktu un oficiālo paziņojumu izsludināšanu, publicēšanu, spēkā esamību un pieejamību. Atbilstoši OPTIL 3.panta pirmajai daļai oficiālajā izdevumā publicē ārējos normatīvos aktus, kā arī citus tiesību aktus un oficiālos paziņojumus, ja to publicēšanu šajā izdevumā paredz ārējie normatīvie akti. Saskaņā ar OPTIL 12.panta otro daļu oficiālā izdevuma izdevējs nodrošina publicētās informācijas atbilstību iesniegtajai informācijai. Tādējādi VSIA „Latvijas Vēstnesis” nav dotas pilnvaras lemt, kuru daļu no publicēšanai iesniegtās informācijas publicēt oficiālajā izdevumā un kuru – nē. Līdz ar to šobrīd Ministru kabineta rīkojumus oficiālajā izdevumā publicē, norādot pilno personas kodu.

Jāvērš uzmanība, ka saskaņā ar OPTIL 11.panta pirmo daļu informācijas iesniedzējs nodrošina, lai publicēšanai iesniegtā informācija atbilstu valsts noslēpuma, ierobežotas pieejamības informācijas un fizisko personu datu aizsardzības prasībām. Vienlaikus OPTIL 3.panta trešajā daļā paredzēts, ka gadījumā, ja ārējais normatīvais akts paredz noteikta veida tiesību aktu publicēšanu, bet konkrētais attiecīgā veida tiesību akts satur valsts noslēpumu vai ierobežotas pieejamības informāciju, to nepublicē. Jāņem vērā, ka saskaņā ar Informācijas atklātības likuma 5.panta otrās daļas 4.punktu informācija par fiziskas personas privāto dzīvi ir ierobežotas pieejamības informācija. Tādējādi OPTIL paredz iespēju nepublicēt atsevišķus publicējamos tiesību aktus, ja tas ir nepieciešams valsts noslēpuma vai ierobežotas pieejamības informācijas aizsardzībai.

Ievērojot minēto, lai nodrošinātu privātās dzīves neaizskaramību un personas datu aizsardzības prasību ievērošanu, no vienas puses, un sabiedrības interešu ievērošanu, no otras puses, Tieslietu ministrija piedāvā šādu risinājuma variantu:

Valsts kancelejai saskaņā ar Informācijas atklātības likuma 5.panta otrās daļas 4.punktu noteikt Ministru kabineta rīkojumam ierobežotas pieejamības statusu un nepublicēt šos rīkojumus www.mk.gov.lv un oficiālajā izdevumā. Savukārt, lai nodrošinātu sabiedrības tiesības uz informāciju par Ministru kabineta pieņemtajiem lēmumiem, attiecīgās Ministru kabineta sēdes protokollēmumā varētu norādīt naturalizēto personu skaitu.

Tieslietu ministre B.Broka

06.06.2014. 08:39

1746

D.Voitiņa

67046135, Dana.Voitina@tm.gov.lv